คลังดันศก.รากหญ้าฟื้นตัว
คลังมั่นใจเศรษฐกิจรากขยายตัวได้ดี จากมาตรการอัดฉีดเงินผ่านสินเชื่อแบงก์และเงินงบประมาณ เตรียมปรับประมาณเศรษฐกิจทั้งปีเพิ่ม
20 ก.ค. 2560

คลังมั่นใจเศรษฐกิจรากขยายตัวได้ดี จากมาตรการอัดฉีดเงินผ่านสินเชื่อแบงก์และเงินงบประมาณ เตรียมปรับประมาณเศรษฐกิจทั้งปีเพิ่มนายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า มาตรการช่วยเหลือผู้มีรายได้น้อยช่วยให้เศรษฐกิจฐานรากขยายตัวและมีความเข้มแข็งขึ้น จากการอัดฉีดเงินผ่านสินเชื่อของสถาบันการเงินของรัฐและเงินจากงบประมาณ ถือเป็นมาตรการดำเนินการมาถูกทางแล้ว เพราะทำให้เศรษฐกิจฐานรากมีความเข้มแข็งขึ้น สะท้อนได้จากการขยายตัวการบริโภคภาคเอกชนที่ดีขั้น โดยเฉพาะอย่างยิ่งการบริโภคสินค้าคงทน ได้แก่ รถยนต์นั่งและรถจักรยานยนต์ที่ขยายตัวได้ดีทุกภูมิภาคนอกจากนี้ รายได้เกษตรที่แท้จริงในช่วง 5 เดือนแรกของปี 2560 ขยายตัวสูง 17.5% ดีต่อเนื่องจากไตรมาสแรกปี 2560 ที่ขยายตัวได้ 7.7% สูงกว่าไตรมาส 4 ปี 2559 ที่ขยายตัวได้ 3.0% โดยได้แรงขับเคลื่อนจากการดำเนินโครงการต่างๆ ของหน่วยงานที่เกี่ยวข้องกับภาคเกษตร สะท้อนให้เห็นว่าการเติบโตเศรษฐกิจไม่ได้กระจุกตัวเฉพาะภาคธุรกิจห้างร้าน แต่ภาคเกษตรกรและผู้มีรายได้น้อยซึ่งเป็นเศรษฐกิจฐานรากยังขยายตัวได้ดีกว่าช่วงที่ผ่านมาสำหรับมาตรการช่วยเหลือผู้มีรายได้น้อยของรัฐบาลที่ผ่านมา ดำเนินการผ่านการให้สินเชื่อของสถาบันการเงิน เช่น สินเชื่อช่วยเหลือเกษตรกร ผู้ปลูกข้าว 4.65 แสนล้านบาท สินเชื่อพัฒนายางพาราทั้งระบบ 4.67 หมื่นล้าน บาท สินชื่อช่วยเหลือเกษตรกรผู้ปลูกมันสำปะหลัง 2.4 หมื่นล้านบาท สินเชื่อ กองทุนหมู่บ้านและชุมชนเมือง 2.26 หมื่นล้านบาท สินเชื่อแก้ไขปัญหาหนี้สินเกษตรกรและส่งเสริมวินัยทางการเงิน 3.6 หมื่นล้านบาท และสินเชื่อเพิ่มขีดความสามารถภาคการเกษตรและส่งเสริมการใช้เครื่องจักรกล 4.92 หมื่นล้านบาท รวมเป็นสินเชื่อ 2.25 แสนล้านบาทนอกจากนี้ ยังมีมาตรการช่วยเหลือผ่านงบประมาณ เช่น มาตรการช่วยเหลือผู้ประสบภัยแล้ง 4.95 หมื่นล้านบาท มาตรการช่วยเหลือผู้ประสบอุทกภัย 8.82 หมื่นล้านบาท และมาตรการช่วยเหลือผู้มีรายได้น้อย 1.74 หมื่นล้านบาท เป็นต้น รวมเป็นเงินอีก 1.5 แสนล้านบาท รวมทั้งสองส่วนมีเงินเข้าสู่ระบบเศรษฐกิจฐานรากถึง 3.8 แสนล้านบาทนายกฤษฎา กล่าวว่า รัฐบาลยังคง มาตรการช่วยเหลือผู้มีรายได้น้อยและเกษตรกรในครึ่งปีหลัง เพื่อดูแลเศรษฐกิจฐานรากให้ขยายตัวได้ดีต่อเนื่อง ซึ่งการขยายตัวเศรษฐกิจในภาพรวมก็ยังขยายตัวได้ดี โดยสิ้นเดือนนี้ สศค.จะปรับประมาณการเศรษฐกิจใหม่ คาดว่าจะดีกว่าเดิมที่คาดไว้ว่าจะขยายตัวได้ 3.6% เนื่องจากการส่งออกขยายตัวได้ดีกว่าที่คาดการณ์ไว้มาก รวมถึงการบริโภคภาคเอกชนขยายตัวต่อเนื่อง